Diari Oficial de la Generalitat Valenciana


Sumari del DOGV 7118, del 25-09-2013 (2013/9053)

RESOLUCIÓ de 4 de setembre de 2013, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial de Doctors i Llicenciats en Filosofia i Lletres i en Ciències de València i es disposa publicar-los en el Diari Oficial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7118

Data del DOGV
:   25-09-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9053


Data del document
:   04-09-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 4 de setembre de 2013, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial de Doctors i Llicenciats en Filosofia i Lletres i en Ciències de València i es disposa publicar-los en el Diari Oficial de la Comunitat Valenciana. [2013/9053]  
Vist l'expedient de modificació estatutària instruït a instàncies del Col·legi Oficial de Doctors i Llicenciats en Filosofia i Lletres i en Ciències de València, inscrit amb el número 9 de la secció primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels estatuts en l'esmentat Registre, atenent els següents  
  
  
Fets  
Primer. La degana del Col·legi Oficial de Doctors i Llicenciats en Filosofia i Lletres i en Ciències de València va presentar, en data 26 de març de 2013, una sol·licitud d'inscripció de la modificació dels Estatuts del Col·legi Oficial de Doctors i Llicenciats en Filosofia i Lletres i en Ciències de València, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Els Estatuts del Col·legi Oficial de Doctors i Llicenciats en Filosofia i Lletres i en Ciències de València van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana per la Resolució de 3 de gener de 2000, de la secretària general de la Conselleria de Justícia i Administracions Públiques (DOGV 3692, 21.02.2000), i modificats per la Resolució de 13 de juny de 2008, del director general de Justícia i Menor de la Conselleria de Justícia i Administracions Públiques (DOCV 5794, 27.06.2008).   
Tercer. Després de les esmenes oportunes, el 19 de juliol de 2013 va tindre entrada en el Registre General de la Conselleria de Governació i Justícia el text final de la modificació dels estatuts del Col·legi.   
Quart. La modificació dels Estatuts del Col·legi Oficial de Doctors i Llicenciats en Filosofia i Lletres i en Ciències de València va ser aprovada per la Junta General del Col·legi el 21 de febrer de 2013, segons el certificat del secretari del Col·legi, amb el vistiplau de la degana, de data 25 de març de 2013.  
Quint. La modificació dels estatuts consistix en una nova redacció de l'article 6, el qual ha quedat redactat de la manera següent:   
  
«Article 6. Competències  
Són funcions pròpies del Col·legi, per al compliment dels seus fins essencials, les següents:  
a) Servir amb normes pròpies els interessos de tota la col·lectivitat.  
b) Exercir la defensa i representació de la professió, inclosa la seua funció social davant de l'Administració, institucions, tribunals, entitats i particulars, amb legitimació per a ser part en tots els litigis que afecten els interessos professionals i amb la possibilitat d'exercir el dret de petició d'acord amb la llei i impulsar totes les reformes legislatives que considere justes en defensa de la professió.  
c) Promoure la dignificació social i econòmica dels col·legiats, procurant-ne la formació integral i el perfeccionament continuat, ordenant en l'àmbit de la seua competència l'activitat professional d'aquells, siga quina siga la que, en virtut dels seus títols acadèmics, practiquen, vetlant perquè esta s'exercisca amb l'ètica i el respecte degut a les lleis i als drets dels particulars i exercint la facultat disciplinària en l'orde professional i col·legial.  
d) Garantir una organització col·legial eficaç i democràtica, establir la Junta de Govern, delegacions, comissions i grups de treball que, en l'àmbit que els siga confiat, hi col·laboren com a organismes assessors.  
  
e) Organitzar activitats i servicis comuns d'interés col·legial, tant si són de caràcter professional, formatiu, cultural, assistencial i de previsió, o anàlegs, ja siga directament, ja siga per mitjà d'acords o convenis amb altres entitats.  
f) Establir amb altres col·legis o entitats legalment reconegudes servicis comuns d'índole cultural, social, econòmica o administrativa, especialment els que permeten aconseguir o fer efectives les competències col·legials de control de l'exercici de la professió i lluitar contra l'intrusisme.  
g) Defendre els col·legiats en l'exercici dels drets que legalment els corresponguen per al desenrotllament de funcions professionals o en ocasió de les funcions.  
h) Procurar l'harmonia i col·laboració entre els col·legiats, impedint tota competència deslleial entre ells i intervenint en via de conciliació o arbitratge en els conflictes que se susciten entre ells per motius professionals.  
i) Adoptar les mesures necessàries per a evitar l'intrusisme professional, denunciant i perseguint davant de l'Administració i els tribunals de justícia els casos coneguts per la Junta de Govern i duent a terme les actuacions necessàries, inclús la verificació efectiva de les declaracions d'exercici professional.  
j) Obtindre dels centres privats d'ensenyament reglat no universitari de qualsevol tipus la presentació, durant el primer trimestre de cada curs, del quadre de professors del centre, amb el número respectiu de col·legiació, la matèria que impartixen i l'horari, a fi d'expedir les oportunes acreditacions d'inscripció en el Col·legi, una vegada comprovat el contingut dels documents, i obtindre al mateix temps les declaracions professionals dels col·legiats amb les classes que impartixen en els nivells d'ensenyament reglat no universitari.  
  
k) Tractar d'aconseguir per als col·legiats el màxim nivell de treball i crear borses de col·locació professional.  
l) Administrar l'economia col·legial, repartint equitativament les càrregues per mitjà de la fixació de les quotes i aportacions econòmiques necessàries, recaptant-les, custodiant-les i distribuint-les segons el pressupost i les necessitats.  
m) Firmar i realitzar contractes i convenis de formació permanent o de prestació de servicis que potencien la millor preparació professional dels col·legiats, amb entitats i organismes, públics i privats, o amb persones físiques, d'àmbit nacional o internacional.  
n) Participar en els consells o organismes consultius de l'Administració en matèria de la seua competència professional a la Comunitat Valenciana, així com estar representat en els òrgans de participació social de la universitat.  
o) Mantindre relacions amb les autoritats i demanar d'estes les informacions pertinents sobre l'activitat educativa i cultural en l'àmbit de les seues jurisdiccions.  
p) Prendre part, d'acord amb la legislació, en l'elaboració dels plans d'estudis i informar sobre les normes d'organització dels centres docents on es concedixen les titulacions que donen dret a incorporar-se al Col·legi, i preparar la informació necessària per a facilitar l'accés a la vida professional dels nous titulats.  
q) Facilitar la formació de postgrau dels col·legiats, directament o col·laborant amb les universitats i altres institucions públiques o privades.  
r) Totes les altres funcions que li atribuïsquen disposicions legals o que siguen beneficioses per als interessos professionals dels col·legiats.»  
  
Fonaments de dret  
Primer. Revisada la modificació dels estatuts del Col·legi Oficial de Doctors i Llicenciats en Filosofia i Lletres i en Ciències de València, estos contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Els estatuts han sigut aprovats amb els requisits i les formalitats previstos en l'article esmentat i en els estatuts del Col·legi.  
  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de la Llei 6/1997 esmentada, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries que hi són aplicables, es dicta la següent resolució:  
  
Primer  
Inscriure la modificació dels estatuts del Col·legi Oficial de Doctors i Llicenciats en Filosofia i Lletres i en Ciències de València en el Registre de Col·legis Professionals i de Consells Valencians Professionals de la Comunitat Valenciana.  
  
Segon  
Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es pot interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 4 de setembre de 2013.- El director general de Justícia: Julián Ángel González Sánchez.